b'\n_START_ARTICLE_\nDewan Bahasa dan Pustaka Brunei\n_START_PARAGRAPH_\nDewan Bahasa dan Pustaka Brunei (DBP) merupakan sebuah jabatan kerajaan Brunei di bawah Kementerian Kebudayaan, Belia dan Sukan yang bertanggungjawab dalam pengembangan bahasa dan sastera khususnya dalam Bahasa Melayu, serta penyelidikan dan dokumentasi kebudayaan Brunei. Dewan Bahasa dan Pustaka Brunei juga bertanggungjawab dalam menyediakan perkhidmatan perpustakaan awam di negara ini.\n_START_SECTION_\nSejarah\n_START_PARAGRAPH_\nDewan Bahasa dan Pustaka Brunei ditubuhkan pada tahun 1961 dengan nama Lembaga Bahasa namun kemudiannya ditukar menjadi Bahagian Bahasa dan Pustaka. Bermula dari 1 Januari 1965, Bahagian Bahasa dan Pustaka, yang mana sebelum ini adalah di bawah Jabatan Pelajaran, dijadikan sebagai satu jabatan baru dan akhirnya ditukar nama menjadi seperti sekarang._NEWLINE_Sementara itu, Perpustakaan Dewan Bahasa dan Pustaka Brunei ditubuhkan pada tahun 1963 atas surat keliling Setiausaha Kerajaan bil. 36/1962, Seksyen 4(1-d-ii). Pada mulanya perpustakaan ini ditempatkan sementara di bangunan Jabatan Pelajaran sehingga 1967 dengan siapnya pembinaan bangunan yang baru di Jalan Elizabeth II di ibu negara. Dewan Bahasa dan Pustaka Brunei dibuka secara rasmi pada 29 September 1968 di Jalan Elizabeth II, di Bandar Seri Begawan. Bahan perpustakaan hanya tersedia sebagai rujukan sehingga 1 September 1971, apabila perpustakaan mula menawarkan perkhidmatan pinjaman pada orang awam.'